b'\n_START_ARTICLE_\nSue Townsend\n_START_SECTION_\n\xc5\xbdivljenjepis\n_START_PARAGRAPH_\nRodila se je v delavski dru\xc5\xbeini sredi Anglije. \xc5\xa0ola ji ni bila v veselje, brati jo je namesto tega nau\xc4\x8dila mati, ko je neko\xc4\x8d zaradi bolezni izostala od pouka. Takrat je pridobila ljubezen do knji\xc5\xbeevnosti in pisanja. Pri petnajstih je pustila \xc5\xa1olo in opravljala razli\xc4\x8dne nekvalificirane poklice. Tri leta kasneje se je poro\xc4\x8dila s kovinarjem, ki pa jo je kmalu zapustil s tremi otroki, zato se je morala pre\xc5\xbeivljati kot mati samohranilka. Kljub temu je vztrajala pri pisanju. Njen drugi partner jo je spodbudil, da je pri\xc4\x8dela obiskovati pisateljsko skupino v leicesterskem umetni\xc5\xa1kem centru, kjer je nastalo njeno prvo delo, gledali\xc5\xa1ka igra Womberang. Z njo je zmagala na lokalnem tekmovanju in se resneje posvetila pisanju._NEWLINE_Lik Jadrana Krta je nastal v za\xc4\x8detku 1980. let, vanj je vlila svoje izku\xc5\xa1nje z dru\xc5\xbebenega dna in politi\xc4\x8dno prepri\xc4\x8danje (bila je zaprise\xc5\xbeena socialistka). Napisala je radijsko igro The Diary of Nigel Mole, Aged 13\xc2\xbc, ki jo je hi\xc5\xa1a BBC predvajala na novo leto 1982, kar je Townsendovi prineslo pogodbo za knjigo. Dnevni\xc5\xa1ki roman The Secret Diary of Adrian Mole, Aged 13\xc2\xbe (v slovenskem prevodu Vasje Cerarja Skrivni dnevnik Jadrana Krta, starega 13 3/4) je iz\xc5\xa1el septembra istega leta in takoj postal uspe\xc5\xa1nica, v enem letu prodana v milijon izvodih. Kasneje je napisala \xc5\xa1e ve\xc4\x8d nadaljevanj ter drugih del s podobnim motivom in postala prodajno najuspe\xc5\xa1nej\xc5\xa1a britanska avtorica svojega \xc4\x8dasa. Njene knjige so bile prevedene v 48 jezikov in prodane v ve\xc4\x8d kot 10 milijonih izvodov._NEWLINE_Njen uspeh so zasen\xc4\x8dile te\xc5\xbeave z zdravjem. Prvi znak hude sladkorne bolezni, ki se ji je razvila sredi 1980. let, je bil sr\xc4\x8dni napad \xc5\xa1e pred dopolnjenim 40. letom starosti. Za diabetesom je trpela ves preostanek \xc5\xbeivljenja. Zaradi artritisa je bila priklenjena na invalidski vozi\xc4\x8dek, osebno pa jo je bolj prizadela izguba vida, zaradi \xc4\x8desar je ustvarjala ob pomo\xc4\x8di sina, ki je pisal po njenem nareku. Umrla je zaradi kapi na svojem domu v za\xc4\x8detku aprila 2014.'